bluuebunny/crossref_metadata_2025 huggingface dataset:
Ανάπτυξη τεχνικών διαχείρισης ασφαλούς μετάδοσης πολυμέσων σε δίκτυα ομότιμων κόμβων
Authors: Μπίρκος Κωνσταντίνος
Published: August 2021

Στην παρούσα διδακτορική διατριβή, περιλαμβάνονται πρωτότυπες μελέτες, αναλύσεις, μηχανισμοί και υλοποιήσεις οι οποίες αφενός βελτιώνουν την επίδοση των συστημάτων ομότιμων κόμβων και αφετέρου διαφωτίζουν τους νόμους και τις αρχές που διέπουν τη συμπεριφορά τους. Πρώτον, μελετάται η διαχείριση των πόρων των ομότιμων κόμβων σε δενδροειδή δίκτυα για τη μετάδοση βίντεο πραγματικού χρόνου. Προτείνονται, αναλύονται και υλοποιούνται δύο καινοτόμοι αλγόριθμοι οι οποίοι, εν αντιθέσει με την τρέχουσα πρακτική, λαμβάνουν υπόψη τον διαφορετικό αριθμό απογόνων που έχει ένας κόμβος σε διαφορετικά δένδρα. Οι αλγόριθμοι αυτοί επιτυγχάνουν σημαντική αύξηση του λόγου παράδοσης πακέτων και εκμεταλλεύονται το εύρος ζώνης ανερχόμενης ροής των κόμβων πιο αποδοτικά. Επιπλέον, έχει αναπτυχθεί και υλοποιηθεί ένας εφεδρικός μηχανισμός για την ανάκαμψη της μετάδοσης του βίντεο ύστερα από αποσυνδέσεις. Δεύτερον, διατυπώνεται και επιλύεται για πρώτη φορά το πρόβλημα της εκχώρησης στρωμάτων ποιότητας κλιμακοθετήσιμου βίντεο στους συμμετέχοντες ομότιμους κόμβους ενός ασύρματου αδόμητου δικτύου. Αναλύονται και υλοποιούνται δύο προσεγγίσεις οι οποίες επιφέρουν αύξηση στον αριθμό των στρωμάτων που λαμβάνουν οι κόμβοι κατά μέσο όρο -και κατ' επέκταση στην ποιότητα του βίντεο- ενώ παράλληλα διασφαλίζουν δικαιοσύνη στην εκχώρηση των πόρων του δικτύου. Η αποτελεσματικότητα των προτεινόμενων τεχνικών ενισχύεται από προσομοιώσεις με πραγματικές αλληλουχίες βίντεο. Τρίτον, προτείνεται και υλοποιείται ένας καινοτόμος μηχανισμός ο οποίος εκχωρεί σε έναν κόμβο εναλλακτικές διαδρομές για τη μετάδοση του βίντεο με τρόπο που μεγιστοποιεί τον αριθμό των μεταδιδόμενων στρωμάτων. Παράλληλα, δίνει τη δυνατότητα και στον παραλήπτη του βίντεο να εκμεταλλευτεί διαθέσιμους κόμβους ώστε να αυξήσει το εύρος ζώνης κατερχόμενης ροής. Τέταρτον, παρουσιάζεται ένα νέο μοντέλο κινητικότητας παρουσία εμποδίων το οποίο, εν αντιθέσει με υπάρχοντα μοντέλα, δεν παράγει ντετερμινιστικές διαδρομές, παράγοντας έτσι πιο ρεαλιστικούς τρόπους κίνησης. Με βάση το μοντέλο αυτό, προτείνεται μία νέα μεθοδολογία ανάλυσης και παράγονται αναλυτικές εκφράσεις για την κατανομή των κόμβων στο χώρο. Επίσης, παρουσιάζεται μια εξελιγμένη έκδοση του παραπάνω μοντέλου που περιλαμβάνει κίνηση κατά ομάδες και είναι κατάλληλη για χρήση σε προσομοιώσεις ασύρματων δικτύων έκτακτης ανάγκης. Και τα δύο μοντέλα έχουν υλοποιηθεί ως δομικά στοιχεία δημοφιλούς προσομοιωτή δικτύων. Τέλος, ως περίπτωση εφαρμογής των ως άνω μοντέλων, έχει προσομοιωθεί και αναλυθεί η επίδρασή τους στην επικοινωνία φωνής μεταξύ των ομότιμων κόμβων. Τέλος, προτείνεται, υλοποιείται και αναλύεται ένα καινοτόμο πρωτόκολλο σύναψης σχέσεων εμπιστοσύνης κατάλληλο για ασύρματα δίκτυα ομότιμων κόμβων. Με βάση τις αρχές του πρωτοκόλλου αυτού, έχουν αναπτυχθεί και υλοποιηθεί δύο νέα πρωτόκολλα για την ασφαλή εκκίνηση συνόδων επικοινωνίας μεταξύ ομότιμων κόμβων σε ασύρματα δίκτυα.
Εδαφική προσέγγιση στην οργάνωση, διαχείριση και αξιοποίηση τοπικών παραγωγικών συστημάτων στις ορεινές περιοχές
Authors: Γάκη Δήμητρα
Published: August 2021

Η παρούσα διατριβή πραγματεύεται το ζήτημα της θέσης, των σχέσεων και της προοπτικής της κτηνοτροφικής δραστηριότητας με τον ορεινό χώρο υπό το πρίσμα της εδαφικής προσέγγισης. Η ορεινή εκτατική κτηνοτροφία θεωρήθηκε ως απαρχαιωμένη παραγωγική δραστηριότητα μη ανταποκρινόμενη στις ποσοτικές επιδόσεις και οργανωτικές προδιαγραφές του εντατικού αγροτικού μοντέλου. Υποτιμήθηκε η συμβολή της στην ταυτότητα και ποιότητα των προϊόντων της, στη διαχείριση του φυσικού περιβάλλοντος και στην κατοίκηση των ορεινών κοινοτήτων. Το διαγνωστικό του παραγωγικού συστήματος ανέδειξε την συμπληρωματικότητα των εννοιών της «αγροτικής εκμετάλλευσης» και του «νοικοκυριού» ως προς την παραγωγική οργάνωση και τους εδαφικούς δεσμούς της οικογενειακής κτηνοτροφίας. Αποδεικνύεται ότι η κοινωνική και οικονομική βιωσιμότητα μιας ορεινής περιοχής είναι συνυφασμένη με τη συνέργεια αγροτικής δραστηριότητας και πολυδραστηριότητας των νοικοκυριών, τη συλλογική αξιοποίηση των κοινών πόρων και τη διακριτότητα των παραγόμενων προϊόντων. Η προτεινόμενη μεθοδολογία προσέγγισης της κτηνοτροφικής δραστηριότητας των ορεινών περιοχών αναδεικνύει τον σημαντικό εδαφικό ρόλο της και συμβάλλει στην επιχειρησιακή και αποτελεσματική ένταξή της σ’ ένα στρατηγικό σχέδιο εδαφικής ανάπτυξης.
Τεχνικές προσομοίωσης / κλινικών σεναρίων εικονικών ασθενών για χρήση στην ιατρική εκπαίδευση και αξιολόγηση, στον τομέα της καρδιολογίας
Authors: Ντάφλη Ελένη
Published: August 2021

Ο σκοπός της παρούσας διατριβής είναι η μελέτη, ο σχεδιασμός, η υλοποίηση και η αξιολόγηση της χρήσης υπολογιστικών εκπαιδευτικών προσομοιώσεων στην Καρδιολογία. Οι σύγχρονες αυτές εφαρμογές στοχεύουν στη παροχή της δυνατότητας για πρακτική εξάσκηση πριν ή παράλληλα με την επαφή με πραγματικούς ασθενείς. Για την επίτευξη του στόχου αυτού υλοποιήθηκαν και αξιολογήθηκαν, μετά από έρευνα σε ελλείψεις και κενά στη σύγχρονη ελληνική και διεθνή καρδιολογική εκπαίδευση, τρεις κατηγορίες εκπαιδευτικών προσομοιώσεων: oι εικονικοί ασθενείς, τα διαδικτυακά OSCE και τα παιχνίδια σοβαρού σκοπού.Ο σχεδιασμός και η ανάπτυξη των καρδιολογικών κλινικών σεναρίων εικονικών ασθενών με την ανάπτυξη και τη χρήση του καινοτόμου συστήματος OpenLabX, στόχευσε όχι μόνο στη δημιουργία εικονικών ασθενών, αλλά στην ανάπτυξη ενός αποτελεσματικού τρόπου σημασιολογικής αναζήτησης, κοινής χρήσης και επαναστόχευσης τέτοιων μαθησιακών αντικειμένων από την παγκόσμια ιατρική κοινότητα.Το επόμενο βήμα ήταν η δημιουργία ηλεκτρονικού, διαδικτυακά διαθέσιμου OSCE, με την ψηφιοποίηση σταθμών του πραγματικού OSCE του εργαστηρίου κλινικών δεξιοτήτων της Ιατρικής Α.Π.Θ. Διαδικτυακοί σταθμοί με σημασιολογική σήμανση που επιτρέπουν την εύκολη αναζήτηση, επαναχρησιμοποίηση και επαναστόχευση δημιουργήθηκαν, ώστε να χρησιμοποιηθούν για άσκηση, αυτοεξέταση και αξιολόγηση. Για άλλη μια φορά η υιοθέτηση τέτοιων ψηφιακών εκπαιδευτικών αντικειμένων επιδοκιμάστηκε από τους εκπαιδευόμενους, από τους οποίους και προτάθηκε η ανοικτή πρόσβαση στο σύνολο των φοιτητών για άσκηση πριν την επαφή με πραγματικούς ασθενείς.Στη συνέχεια δημιουργήθηκε το καρδιολογικό παιχνίδι σοβαρού σκοπού με τη χρήση του ειδικού επεξεργαστή εκπαιδευτικών σεναρίων, ο οποίος επιτρέπει πλέον την εύκολη δημιουργία και άλλων εκπαιδευτικών σεναρίων από την επαναστόχευση του αρχικού. Έτσι μπορεί να εμπλουτιστεί ο τομέας της Καρδιολογίας, που είχε ελλείψεις σε τέτοια εκπαιδευτικά εργαλεία, με μια σειρά αντίστοιχων παιχνιδιών, τα οποία όπως έδειξε η αξιολόγηση προωθούν τη βελτίωση και την αντίληψη σε βάθος και την καλύτερη κατανόηση της διαγνωστικής διαδικασίας.Οι εικονικοί ασθενείς, τα διαδικτυακά OSCE και τα παιχνίδια σοβαρού σκοπού παρέχουν μια ολοκληρωμένη προσέγγιση σε ένα σύγχρονο πρόγραμμα εκπαίδευσης. Επίσης, στοχεύουν να λειτουργήσουν ενισχυτικά, παράλληλα με τον παραδοσιακό τρόπο κλινικής άσκησης.
Διερεύνηση των αποτελεσμάτων της επίδρασης των φόρων επί των ακινήτων
Authors: Γαλανός Χρήστος
Published: August 2021

Αυτή η μελέτη έχει σχεδιαστεί για να διερευνήσει τις επιπτώσεις της επίδρασης των φόρων στην ακίνητα περιουσία, και τη διαχείριση των θεμάτων που προκύπτουν από την επιβολή τους. Τα λογιστικά πρότυπα και οι μέθοδοι που ακολουθούνται επηρεάζουν την απεικόνιση των περιουσιακών στοιχείων στις οικονομικές καταστάσεις. Η πλειοψηφία των φόρων επηρεάζουν την αξία των ακινήτων. Η απόδοση του κάθε φόρου στα δημόσια έσοδα διαφέρει από χώρα σε χώρα όπου διαφορετικά φορολογικά καθεστώτα επιβάλλονται σε καθεμία από αυτές. Η αξία και το εισόδημα των περιουσιακών στοιχείων ακίνητης περιουσίας καταγράφονται στις οικονομικές καταστάσεις, και είναι οι φορολογικές βάσεις, και έτσι υπάρχει μια σχέση μεταξύ φορολογικών συντελεστών και των εσόδων με τις αξίες και τις αποδόσεις των περιουσιακών στοιχείων. Για τη διερεύνηση της σχέσης αυτής οι μεθοδολογίες που χρησιμοποιούνται στην έρευνα είναι η πολυμεταβλητή ανάλυση διασποράς, η ανάλυση ραντάρ, πολυμεταβλητά οικονομετρικά μοντέλα με τη χρήση ψευδομεταβλητών , οικονομικά μοντέλα εκτίμησης και υπολογισμού ακίνητης περιουσίας για τον υπολογισμό των ταμειακών ροών και το κόστος του κεφαλαίου.Για τους σκοπούς της μελέτης αναπτύσσεται ένα οικονομετρικό μοντέλο που χρησιμοποιεί ιστορικά δεδομένα , και παράγονται δενδρογράμματα λήψης αποφάσεων. Ένα ολοκληρωμένο οικονομικό μοντέλο κατασκευάζεται που συνδέει την αξία της ακίνητης περιουσίας με το αρχικό κόστος, ενώ υπολογίζονται μελλοντικές ταμειακές ροές, και εξωγενείς μεταβλητές, συμπεριλαμβανομένων των διαφόρων τύπων των φόρων, προκειμένου να εξεταστούν οι επιπτώσεις τους στις τιμές των περιουσιακών στοιχείων .Οι φορολογικές επιβαρύνσεις επί των περιουσιακών στοιχείων είναι ένα δημοσιονομικό εργαλείο που χρησιμοποιείται για την κάλυψη των ελλειμμάτων του προϋπολογισμού. Από την άλλη πλευρά, οι φόροι επηρεάζουν την αξία της ακίνητης περιουσίας τόσο μέσω μελλοντικών ταμειακών ροών, όσο και μέσω του κόστους του κεφαλαίου και των φορολογικών ασπίδων που προκύπτουν μέσω των λογιστικών εγγραφών. Τέλος, μεταξύ άλλων που παρουσιάζονται , είναι μια σχέση όπως η καμπύλη Laffer, που έχει αναπτυχθεί μεταξύ των τιμών των περιουσιακών στοιχείων και του φόρου απόδοσης στα δημόσια έσοδα.
Κυστεοειδές οίδημα της ωχράς μετά από φακοθρυψία ΔΙ' υπερήχων
Authors: Αναστασιλάκης Κωνσταντίνος
Published: August 2021

Σκοπός: Να μελετηθούν οι μετεγχειρητικές διακυμάνσεις του πάχους ωχράς με τη βοήθεια τομογραφίας οπτικής συνοχής φασματικού πεδίου (SD-OCT) και να διερευνηθούν πιθανοί συσχετισμοί ανάμεσα στην επίπτωση εμφάνισης μετεγχειρητικού οιδήματος ωχράς (ME), την αθροιστική εκλυόμενη κατά την φακοθρυψία ενέργεια (CDE) και την κατάσταση της υαλοειδοαμφιβληστροειδικής επιφάνειας.Μέθοδοι: Πρόκειται για μια προοπτική διασταυρούμενη μελέτη 106 ασθενών με καταρράκτη οι οποίοι δεν είχαν ενεργό παθολογία ωχράς και οι οποίοι υποβλήθηκαν σε επέμβαση αφαίρεσης του καταρράκτη με φακοθρυψία. Σε όλους τους ασθενείς πραγματοποιήθηκε προεγχειρητικά μέτρηση οπτικής οξύτητας, εξέταση στη σχισμοειδή λυχνία και απεικονιστική μελέτη με OCT. Επαναληπτικές εξετάσεις πραγματοποιήθηκαν στις 30 και 90 μέρες μετεγχειρητικά. Οι διεγχειρητικές παράμετροι που μετρήθηκαν ήταν η CDE και ο ολικός χρόνος φακοθρυψίας. Οι παράμετροι της απεικόνισης με SD-OCT που εκτιμήθηκαν ήταν οι τιμές των central subfield thickness (CST), cube average thickness (CAT), cube macular volume, η κατάσταση της υαλοειδοωχρικής επιφάνειας και η παρουσία κυστεοειδούς ή διάχυτου οιδήματος ωχράς.Αποτελέσματα: Τέσσερις ασθενείς (3.8%) εμφάνισαν υποκλινικό οίδημα ωχράς. Αναφορικά με το οίδημα της ωχράς, δεν παρατηρήθηκε στατιστικά σημαντική διαφορά ανάμεσα στους ασθενείς με παρουσία ή με απουσία οπίσθιας αποκόλλησης του υαλοειδούς (chi-square, p = 0.57), αν και το 75% των οιδημάτων ωχράς παρατηρήθηκαν σε ασθενείς με προσκολλημένο υαλοειδές. Σε ότι αφορά τη σύγκριση ανάμεσα σε οφθαλμούς με και χωρίς επίπτωση υποκλινικού Κ.Ο.Ω. , η ενέργεια CDE (p = 0.05), ο ολικός χρόνος φακοθρυψίας (p = 0.001), οι παράμετροι CST στην εξέταση του 1ου μήνα (p = 0.002), cube macular volume στην εξέταση του 1ου μήνα (p = 0.039), και CAT στην εξέταση του 1ου μήνα (p = 0.050) ήταν σημαντικά υψηλότερες στην ομάδα ασθενών με υποκλινικό Κ.Ο.Ω. Συμπεράσματα: Η ανωτέρω μελέτη παρέχει ενδείξεις ότι οι μετρούμενες με OCT παράμετροι του πάχους ωχράς παρουσιάζουν στατιστικά σημαντική αύξηση στις εξετάσεις του 1ου και του 3ου μήνα μετεγχειρητικά και ότι η επίπτωση εμφάνισης του ψευδοφακικού οιδήματος ωχράς μπορεί να επηρεαστεί από την ενέργεια CDE.
Ταφικές πρακτικές κατά την υστερομινωική ΙΙΙ περίοδο στη δυτική Κρήτη
Authors: Παπαδοπούλου Ελένη
Published: August 2021

Αντικείμενο της μελέτης είναι η συστηματική μελέτη των δεδομένων από τα νεκροταφεία στους Αρμένους και το Μαρουλά Ρεθύμνου, η ανίχνευση των ταφικών πρακτικών της περιόδου και της περιοχής, και οι, διαμέσου αυτών των πρακτικών, απηχήσεις ιδεών και ρόλων στην κοινωνική οργάνωση της εποχής τους. Για το λόγο αυτό η εξέταση των δύο ταφικών συνόλων ως προς τα κινητά τους ευρήματα δεν περιορίζεται στην εμπεριστατωμένη περιγραφή των σχετικών δεδομένων, αλλά στρέφεται επίσης στο λειτουργικό ρόλο των ίδιων των αντικειμένων, που, μπορεί να οδηγήσει σε περισσότερες ερμηνευτικές προσεγγίσεις. Μέσα από την κριτική παρουσίαση και ανάλυση των θεωρητικών μεθόδων που έχουν προταθεί κυρίως από τις πρώτες δεκαετίες του 20ου αι. και έπειτα, με άξονες τη διαδικαστική και τη μεταδιαδικαστική αρχαιολογία, καθώς και την κριτική που ασκήθηκε σε αυτές, αποσαφηνίζονται οι έννοιες και οι όροι διερεύνησης, όπως και τα κριτήρια, που συγκρότησαν μεθοδολογικά τη δική μας ερμηνευτική προσέγγιση. Το ερμηνευτικό πλαίσιο θεμελιώνεται αφενός στην ανάλυση των δεδομένων από τα νεκροταφεία των Αρμένων και του Μαρουλά διαρθρωμένων σε συγκεντρωτικούς πίνακες, αφετέρου στην επεξεργασία τους βασισμένη σε πέντε διαπλεκόμενα πεδία προσέγγισης. Τα κριτήρια εφαρμόζονται στο δεδομένο αρχαιολογικό σώμα, μέσα από το πρίσμα της βασικής θεωρητικής αντίληψης ότι κάθε προσπάθεια ανίχνευσης και ανασύστασης πιθανών κοινωνικών διαφοροποιήσεων μέσω των ταφικών δεδομένων αποτελεί μία ιδιαίτερα σύνθετη εργασία, καθώς οι ζώντες είναι δυνατό να χειρίζονται τις συμβολικές εκφράσεις της ταφικής τελετουργίας για τη δημιουργία, τη διατήρηση, το μετασχηματισμό ή/και ακόμη και τη σκόπιμη παραποίηση της κοινωνικής πραγματικότητας. Με βάση τη συνολική εικόνα των δύο εξεταζόμενων νεκροταφείων, συνάγεται ότι υπάρχει ένα καθορισμένο ταφικό πρόγραμμα, μέσα στο οποίο εκδηλώνεται η κοινώς αποδεκτή μεταχείριση των νεκρών. Ανεξάρτητα από το αν τηρούνται, λιγότερο ή περισσότερο, οι γενικές αρχές, οι πρακτικές που μορφοποιούνται με κέντρο το νεκρικό σώμα, είναι, προφανώς, αποτέλεσμα συνειδητών και στοχευμένων επιλογών. Η διαρκής άλλωστε χρήση των νεκροταφείων στους Αρμένους και το Μαρουλά, που εκτείνεται σε περίοδο περίπου 180 χρόνων, συμβάλλει στην επιβεβαίωση και την ανανέωση των δεσμών του κοινωνικού συνόλου με το παρελθόν του. Αν η εικόνα που προβάλλεται μέσω των ταφικών πρακτικών, ανταποκρίνεται στην κοινωνική πραγματικότητα και σε ποιο βαθμό αναπαράγει υπαρκτές δομές της, είναι ιδιαίτερα δύσκολο να εξακριβωθεί. Αναμφισβήτητα, όμως, η δυναμική φορά της σχέσης κάθε κοινωνίας με το παρελθόν της δημιουργεί πολλαπλούς διαύλους έκφρασής της, η οποία, ανάλογα με το πολιτισμικό περιβάλλον τροφοδότησης και υποστήριξής της, αναπαρίσταται με σύνθετους ή απλούς τρόπους, επιστρατεύοντας για τον σκοπό αυτό περισσότερο ή λιγότερο πολύπλοκους μηχανισμούς και συνδυασμούς στοιχείων.
Διαφθορά, διακυβέρνηση και ανταγωνιστικότητα
Authors: Συρμαλή Μαρία-Ελένη
Published: August 2021

Η διαφθορά είναι ένα παγκόσμιο φαινόμενο που εκφράζει το επίπεδο λειτουργίας όχι μόνο των οικονομικών, αλλά και των ευρύτερων κοινωνικών και πολιτικών θεσμών. Κύριο γνώρισμα του φαινομένου της διαφθοράς είναι ο δομικός του χαρακτήρας, ιδίως όσον αφορά τις υπανάπτυκτες χώρες, οι οποίες πλήττονται από διαρθρωτικούς περιορισμούς και αστάθειες στον οικονομικό, θεσμικό και κοινωνικοπολιτικό τομέα. Η ενδημική φύση του προβλήματος, δηλαδή η ενσωμάτωση της διαφθοράς στην πολιτική και κοινωνική κουλτούρα, περιορίζει την αποτελεσματικότητα των πολιτικών αντιμετώπισής της. Αυτή η θεσμική θεώρηση της διαφθοράς δίνει τη δυνατότητα εννοιολογικής διασύνδεσής της με θέματα, όπως η ποιότητα της διακυβέρνησης, αλλά και ο εκδημοκρατισμός και ο περιορισμός των ανισοτήτων, που προωθούνται ως πολιτικές στήριξης της χρηστής διακυβέρνησης. Σε αυτό το πλαίσιο ανάλυσης, η εξέταση της ανταγωνιστικότητας, που εκφράζει ποιοτικούς παράγοντες της ανάπτυξης, κρίνεται αναγκαία, διότι παρέχει μια ισχυρή ένδειξη για την εξέλιξη των μακροοικονομικών, διαρθρωτικών και θεσμικών χαρακτηριστικών κάθε οικονομίας. Συνεπώς, η διαφθορά είναι μια σύνθετη έννοια, ενώ οι πολλαπλές διαστάσεις της, δηλαδή η οικονομική, η κοινωνική και η πολιτική, αλληλοεπηρεάζονται καθιστώντας δύσκολη την αντιμετώπιση του φαινομένου. Στην περίπτωση, όμως, που οι πολιτικές, οι οποίες εφαρμόζονται για την αντιμετώπιση της διαφθοράς, αποτυγχάνουν, αυτή εξελίσσεται από περιστασιακό σε ενδημικό πρόβλημα, γεγονός που δυσχεραίνει περισσότερο τις προσπάθειες αντιμετώπισής της, ενώ δημιουργούνται οι συνθήκες για την περαιτέρω ενδυνάμωση της συστημικής διαφθοράς, δηλαδή της διαφθοράς που έχει διαβρώσει το ευρύτερο σύστημα αξιών της κοινωνίας. Σκοπός της παρούσας διατριβής είναι η διερεύνηση της σχέσης μεταξύ της διαφθοράς και των βασικότερων οικονομικών, κοινωνικών και πολιτικών προσδιοριστικών παραγόντων της. Σε αυτό το πλαίσιο ανάλυσης, εξετάζεται η σχέση μεταξύ της ποιότητας της διακυβέρνησης και της διαφθοράς. Επίσης, μελετάται η εμπειρική διασύνδεση μεταξύ της ανταγωνιστικότητας και της διαφθοράς, ενώ λαμβάνονται υπόψη και οι ευρύτερες κοινωνικές και πολιτικές συνθήκες κατά την εξέταση αυτής της βασικής σχέσης.
Διάγνωση βλαβών σε κατασκευές σκυροδέματος με χρήση ευφυών πιεζοηλεκτρικών αισθητήρων σαν αδρανή σκυροδέματος
Authors: Λιαράκος Ευάγγελος
Published: August 2021

Η παρούσα διδακτορική διατριβή πραγματεύεται τη χρήση των πιεζοηλεκτρικών υλικών για το μη καταστροφικό έλεγχο του σκυροδέματος και ειδικότερα τη δυνατότητα εφαρμογής τους, σε διαδικασίες ανίχνευσης μηχανικών βλαβών σε δομικά στοιχεία. Επιπλέον διερευνάται η εφαρμογή των πιεζοηλεκτρικών υλικών στην παρακολούθηση των μεταβολών της μηχανικής συμπεριφοράς του πρώιμου σκυροδέματος. Λόγω της ανάγκης ελέγχου του σκυροδέματος από τα πρώτα στάδια παρασκευής του, μια από τις θεμελιώδεις στοχεύσεις της παρούσας διατριβής, είναι ο σχεδιασμός και η ανάπτυξη διατάξεων-συσκευών παρακολούθησης με βάση τα πιεζοηλεκτρικά υλικά, οι οποίες θα έχουν τη δυνατότητα ενσωμάτωσης στη μάζα του σκυροδέματος, λειτουργώντας ως «ευφυή» αδρανή υλικά.Η κύρια τεχνική που εφαρμόστηκε για τη παρακολούθηση της δομικής ακεραιότητας του σκυροδέματος είναι η μέθοδος της Ηλεκτρο-Μηχανικής Εμπέδησης (ΗΜΕ). Η συγκεκριμένη μέθοδος στηρίζεται στη συγκριτική ανάλυση μεταξύ των ενοργάνως καταγραφόμενων ή αριθμητικώς προσδιοριζόμενων φασμάτων απόκρισης της ΗΜΕ, στο πεδίο των συχνοτήτων. Στα πλαίσια της παρούσας διατριβής αναπτύχθηκε μια καινοτόμα μέθοδος συγκριτικής ανάλυσης, η οποία στηρίζεται στο στατιστικό έλεγχο των διαφορών που εμφανίζουν μεταξύ τους το φάσμα αναφοράς μιας δομικά «υγιούς» κατασκευής και τα φάσματα απόκρισης της ιδίας κατασκευής μετά την εκδήλωση μιας ή περισσοτέρων μηχανικών βλαβών (π.χ. ρηγμάτωση). Ο στατιστικός έλεγχος των διαφορών υλοποιείται με τον προσδιορισμό των ορίων εμπιστοσύνης, μέσα στα οποία θα πρέπει να κινούνται οι όποιες διαφοροποιήσεις εμφανίζονται μεταξύ διαδοχικών καταγραφών των φασμάτων απόκρισης της δομικά «υγιούς» κατασκευής.Σχετικά με την ενόργανη παρακολούθηση των δομικών συστημάτων σκυροδέματος τα οποία φέρουν τα «ευφυή» πιεζοηλεκτρικά αδρανή, αναπτύχθηκε ένα πρωτότυπο ολοκληρωμένο σύστημα αυτόματης καταγραφής της Ηλεκτρο-Μηχανικής Εμπέδησης, το οποίο ενσωματώνει το χαμηλού κόστους τυπωμένο κύκλωμα μέτρησης της ηλεκτρικής εμπέδησης, AD5933 EB και ένα πρωτότυπο «ευφυές» αδρανές με βάση το Teflon. Επιπλέον το συγκεκριμένο σύστημα αξιοποιεί την ασύρματή τεχνολογία για τη μεταφορά δεδομένων από το τυπωμένο κύκλωμα μέτρησης της ηλεκτρικής εμπέδησης AD5933 ΕΒ, σε ένα υπολογιστή διαχείρισης και δίνει τη δυνατότητα της αυτόματης καταχώρησης των μετρήσεων σε μια κατάλληλα διαμορφωμένη βάση δεδομένων. Σημαντική καινοτομία της παρούσας εφαρμογής αποτελεί το γεγονός ότι δίνεται η δυνατότητα στον οποιοδήποτε χρήστη έχει δικαιώματα στη βάση δεδομένων, να συνδέεται απομακρυσμένα μέσω διαδικτύου σε αυτή και να ανακτά τις μετρήσεις της Ηλεκτρο-Μηχανικής Εμπέδησης για περαιτέρω επεξεργασία και αξιολόγηση.
Θερμοδυναμική σταθερότητα πρωτεϊνών
Authors: Σταύρος Φιλήμων
Published: August 2021

Η συσχέτιση της θερμοδυναμικής σταθερότητας με τη δομή και την εξειδικευμένη λει-τουργικότητα αποτελεί, τις τελευταίες δεκαετίες, μία από τις μεγαλύτερες ερευνητικές προκλήσεις στην επιστήμη των Πρωτεϊνών. Η κατανόηση αυτής της συσχέτισης πυρο-δοτεί την ανάπτυξη πλήθους εφαρμογών στη βιοτεχνολογία, στη νανοτεχνολογία, στο περιβάλλον και στην υγεία. Στο πλαίσιο της παρούσας διατριβής, χρησιμοποιείται τόσο η θερμική όσο και η χημική μετουσίωση, για να διερευνηθεί η ενδεχόμενη συσχέτιση της θερμοδυναμικής σταθερότητας α) της πρωτεΐνης λυσοζύμη με τη συγκέντρωση των αλά-των NaCl και Na2SO4, που την κρυσταλλώνουν και των αλάτων, Li2SO4 και (NH4)2HPO4, που δεν την κρυσταλλώνουν και β) με την εξαιρετικής σημασίας αρχιτε-κτονική δίπλωσης, (βα)8-βαρέλι της καταλυτικής περιοχής της πρωτεΐνης χιτινάση-60. Η μελέτη της θερμικής και η χημικής μετουσίωσης των πρωτεϊνών, δηλαδή η μετάβασή τους από τη φυσική, λειτουργική, διπλωμένη κατάσταση στη μη λειτουργική, μερικώς ή πλήρως ξεδιπλωμένη, πραγματοποιείται μέσω θερμιδομετρικών και φασματοσκοπικών τεχνικών. Αυτές συμπεριλαμβάνουν υψηλής ακρίβειας αδιαβατική θερμιδομετρία διαφο-ρικής σάρωσης (DSC), φασματοπολωσιμετρία κυκλικού διχροϊσμού (CD) και φασματο-σκοπία φθορισμού. Για τα άλατα που κρυσταλλώνουν τη λυσοζύμη διαπιστώθηκε αύξη-ση της θερμοδυναμικής σταθερότητας στις μεγαλύτερες συγκεντρώσεις, η οποία ενδεχο-μένως οφείλεται στην ελάττωση της εντροπίας της φυσικής κατάστασης της λυσοζύμης. Στην περίπτωση αυτή η μεγαλύτερη οργάνωση της φυσικής κατάστασης της λυσοζύμης αυξάνει το εντροπικό όφελος της κρυστάλλωσης. Η απελευθέρωση μορίων νερού από την πρωτεϊνική επιφάνεια θεωρείται η κύρια θερμοδυναμική καθοδηγητική τάση της κρυστάλλωσης. Η καταλυτική περιοχή της χιτινάσης-60 αποδείχθηκε μια αυτόνομη θερ-μοδυναμική οντότητα, η οποία επιδεικνύει μια εντυπωσιακή ανθεκτικότητα σε χημικούς αποδιατάκτες. Η θερμοδυναμική του σταθερότητα προσδιορίστηκε ΔG ~ 7 kcal/mol. Η προοπτική αξιοποίησης του (βα)8-βαρελιού της χιτινάσης-60 σε έναν ρόλο “plug and play” σε συνδυασμό με την εντυπωσιακή ανθεκτικότητά του σε χημικούς αποδιατακτές προσδίδει στην πρωτεϊνική αυτή περιοχή ελκυστικές ιδιότητες για περιβαλλοντικές και άλλες εφαρμογές.
Μη γραμμική επεξεργασία σήματος με εφαρμογές στις τηλεπικοινωνίες
Authors: Κωτούλας Διαμαντής
Published: August 2021

Μη γραμμικές συμπεριφορές παρουσιάζονται σχεδόν σε όλα τα τηλεπικοινωνιακά συστήματα. Γραμμικές προσεγγίσεις αυτών των φαινομένων που δεν λαμβάνουν υπόψη μη γραμμικές συμπεριφορές μπορούν να μειώσουν την απόδοση των συστημάτων και να οδηγήσουν στην απώλεια κυκλοφορίας. Για το λόγο αυτό, κατάλληλα μη γραμμικά πρότυπα πρέπει να αναπτυχθούν. Ο κύριος στόχος αυτής της διατριβής είναι η λύση του γνωστού προβλήματος του προσδιορισμού της δομής ενός συστήματος, όπως αυτό σχετίζεται με την ισοστάθμιση και ταυτοποίησή του. Η μεθοδολογία επίλυσης του προβλήματος βασίζεται σε τεχνικές βέλτιστης εξομάλυνσης. Συγκεκριμένα, επιλέγεται ένα παράθυρο μνήμης και όλες οι τιμές της εξόδου που εμπίπτουν σ' αυτό προβάλλονται ορθογώνια τόσο σε παραλθούσες όσο και σε μελλοντικές τιμές. Στη συνέχεια υπολογίζεται ο πίνακας λάθους των προβολών αυτών και, με βάση το βαθμό του, προσδιορίζονται οι τάξεις των υποσυστημάτων που αποτελούν το αρχικό σύστημα. Αποδεικνύεται ότι ο βαθμός του πίνακα προβολών είναι μία βηματική συνάρτηση της οποίας τα βήματα αύξησης εξαρτώνται γραμμικά από τον αριθμό των υποσυστημάτων που εμφανίζουν την ίδια τάξη αλλά και από την τιμή της τάξης αυτής. Στη συνέχεια, λύνουμε την εξίσωση υπολογισμού του πίνακα λάθους προβολής, για κάθε ομάδα υποσυστημάτων με την ίδια μνήμη και προχωρούμε σε ταυτοποίηση καναλιών στη γραμμική περίπτωση, ή σε ισοστάθμισή τους.
Διαμόρφωση βασικών παραμέτρων σχεδιασμού και υλοποίησης της Ελληνικής Εθνικής Υποδομής Γεωχωρικών Πληροφοριών
Authors: Τζιαχρής Παναγιώτης
Published: August 2021

Αντικείμενο της παρούσας διδακτορικής διατριβής είναι η μελέτη της Υποδομής Γεωχωρικών Πληροφοριών (ΥΓΕΠ, Spatial Data Infrastructure - SDI) ειδικά για την περίπτωση της Ελλάδας και η πρόταση διαμόρφωσης βασικών παραμέτρων σχεδιασμού και υλοποίησης της, με την δόμηση και αξιοποίηση ενός "Μοντέλου Σύνθεσης Τάσεων". Επιπλέον, καταγράφει την υφιστάμενη προσέγγιση από την εδαφολογική επιστημονική κοινότητα, των Ελληνικών αγροτικών εδαφολογικών δεδομένων και την συγκρίνει με τις απαιτήσεις του νόμου 3882/2010 για την Ελληνική Εθνική ΥΓΕΠ (ΕΥΓΕΠ) και της Ευρωπαϊκής ΥΓΕΠ (Infrastructure for Spatial Information in the European Community, INSPIRE). Τέλος αξιοποιώντας τα θεωρητικά συμπεράσματα της παρούσας διατριβής, παραθέτει δυο διαφορετικές προσεγγίσεις (τεχνοκεντρική, κοινωνικοτεχνική) ενσωμάτωσης και αξιοποίησης των Ελληνικών εδαφολογικών δεδομένων σε μια μελλοντική Ελληνική ΕΥΓΕΠ, προκρίνοντας ωστόσο την κοινωνικοτεχνική ως πιο πιθανά βιώσιμη και επιτυχημένη, καθώς και πιο συμβατή τόσο με την σύγχρονη θεωρία όσο και με τα αποτελέσματα της παρούσας διατριβής.
Ο αυτοκράτορας, ο λαός και η Ορθοδοξία
Authors: Μαμαγκάκης Διονύσιος
Published: August 2021

Η διατριβή εξετάζει την προσπάθεια του αυτοκράτορα Αλεξίου Α΄ (1081-1118), ιδρυτή της δυναστείας των Κομνηνών, να αντιμετωπίσει επιτυχώς τις δυσμενείς εξωτερικές και εσωτερικές συνθήκες του βυζαντινού κράτους του όψιμου 11ου αιώνα, βασισμένη σε σημαντικό βαθμό στο ιδεολογικό πεδίο (αυτοκρατορική πολιτική ιδεολογία).
Study of the H -> ZZ(∗) -> 4l decay channel and contribution to the forward muon detection with the ATLAS experiment
Authors: Ιορδανίδου Καλλιόπη
Published: August 2021

Ένα από τα πρωταρχικά αναπάντητα ερωτήματα της σύγχρονης σωματιδιακής φυσικής αφορά στην προέλευση της μάζας. Στα πλαίσια του Καθιερωμένου Πρότυπου των στοιχειωδών σωματιδίων, το σπάσιμο της ηλεκτρασθενούς συμμετρίας και κατ’ επέκταση οι παρατηρούμενες μάζες των φορέων της ασθενούς αλληλεπίδρασης και των σωματιδίων της ύλης, οφείλεται στο μηχανισμό Higgs. Άμεση συνέπεια του μηχανισμού Higgs είναι η ύπαρξη του μποζονίου Higgs, το οποίο αποτελούσε το μοναδικό σωματίδιο του Καθιερωμένου Πρότυπου που δεν είχε ακόμη παρατηρηθεί κατά την έναρξη της εκπόνησης της παρούσας διδακτορικής διατριβής.Ως εκ τούτου, ένας από τους σημαντικούς στόχους του ερευνητικού προγράμματος του LHC (Large Hadron Collider) και του ανιχνευτή ATLAS στο CERN ήταν η ανακάλυψη του μποζονίου Higgs. Μια από τις υπογραφές που συνεισέφερε σημαντικά στην ανακάλυψη του μποζονίου Higgs ήταν η H->ZZ(*)->4l, όπου l = e, μ. Η παρούσα διδακτορική διατριβή αφορά στη βελτιστοποίηση και πιστοποίηση με πραγματικά δεδομένα των κριτηρίων επιλογής για την εν λόγω υπογραφή, ενώ ακόμη μελετούνται διεξοδικά οι συνεισφορές υποβάθρου και αναπτύσσονται μέθοδοί για τον υπολογισμό τους από τα πραγματικά δεδομένα. Εν συνεχεία, μελετώνται τα επιπλέον χαρακτηριστικά των υποψήφιων γεγονότων που φωτίζουν τους μηχανισμούς παραγωγής του. Δεδομένου ότι περισσότερα υποψήφια γεγονότα απαιτούνται για να ενταχθεί το Higgs σε κάποιο θεωρητικό πρότυπο, η ευαισθησία του καναλιού στα επόμενα χρόνια της λήψης δεδομένων του LHC μελετάτε.Δεδομένης της ύπαρξης τεσσάρων λεπτονίων στην τελική κατάσταση, προϋπόθεση για την επιτυχή έκβαση της συγκεκριμένης έρευνας αποτέλεσε η μεγιστοποίηση της αποδοχής και απόδοσης στην ανακατασκευή και αναγνώριση των ηλεκτρονίων και των μιονίων. Κατά συνέπεια, ένα σημαντικό ερευνητικό μέρος της διατριβής εστιάζεται στην ανίχνευση των λεπτονίων, και συγκεκριμένα των μιονίων στην εμπρόσθια περιοχή του πειράματος $ATLAS$. Συγκεκριμένα, βελτιώθηκε το λογισμό ανακατασκευής, διεξάχθηκαν μελέτες απόδοσης και υπήρξε μεγάλη συνεισφορά στον τομέα λήψης δεδομένων για τη λειτουργία του ανιχνευτή τόσο στο $Run-I$ όσο και από το 2015 και μετέπειτα.
Spatiotemporal drought analysis and climate change impact on hydrometeorological variables for the island of Crete
Authors: Βροχίδου Αγγελική-Ελένη
Published: August 2021

Τα τελευταία χρόνια το μεσογειακό κλίμα αποτελεί το επίκεντρο εντατικής έρευνας σε θέματα που σχετίζονται με το κλίμα. Η κλιματική αλλαγή αναμένεται να αυξήσει τον κίνδυνο της υψηλής συχνότητας και διάρκειας ξηρασιών. Η περιοχή της Μεσογείου έχει χαρακτηριστεί μια από τις κύριες «εστίες» της κλιματικής αλλαγής, ενώ είναι αρκετά ευάλωτη στις επιπτώσεις της. Η αύξηση της συχνότητας των ακραίων φαινομένων ξηρασίας σε σύγκριση με τις παρελθοντικές συνθήκες αποτελεί μία από τις μεγαλύτερες ανησυχίες. Η παρούσα διδακτορική διατριβή επικεντρώνεται στη μελέτη φαινομένων ξηρασίας στο νησί της Κρήτης. Αρχικά, συνδυασμένη μεθοδολογία οδήγησε στην έρευνα της επίδρασης του υψομέτρου και του γεωγραφικού μήκους στην κατανομή της βροχόπτωσης, προσφέροντας πολύτιμες πληροφορίες σχετικά με τη συσχέτιση μεταξύ αυτών των παραγόντων και της ξηρασίας. Αυτή η συσχέτιση παρέχει μια σημαντική ένδειξη για το αντίστοιχο χωρικό πρότυπο της ξηρασίας, το οποίο παράγεται με τη βοήθεια του Χωρικά Κανονικοποιημένου - Τυποποιημένου Δείκτη Βροχόπτωσης (SN-SPI) για την περίοδο 1974-2005. Περαιτέρω ανάλυση διεξήχθη με τη χρήση των αποτελεσμάτων τριών παγκόσμιων κλιματικών μοντέλων (GCMs) (βροχόπτωση και θερμοκρασία) και του υδρολογικού μοντέλου IHMS-HBV για την αξιολόγηση της ξηρασίας σε επίπεδο λεκάνης απορροής. Οι παραγόμενες υδρολογικές παράμετροι (απορροή, εδαφική υγρασία και όγκος υπογείων υδάτων) χρησιμοποιήθηκαν για την εκτίμηση του υδρολογικού καθεστώτος, του εντοπισμού της ξηρασίας και μελλοντικών προβλέψεων μέχρι το 2100 βάσει δύο κλιματικών σεναρίων. Επιπλέον, η εκτίμηση της ξηρασίας και της πρόβλεψής της για το νησί της Κρήτης πραγματοποιήθηκε με τη βοήθεια των αποτελεσμάτων δεκατριών GCMs (βροχόπτωση), χρησιμοποιώντας τρία νέα κλιματικά σενάρια (RCPs) 2.6, 4.5 και 8.5. Τα αποτελέσματα της μελέτης στοχεύουν στην καλύτερη κατανόηση των μηχανισμών που διέπουν τις ξηρασίες και στον μελλοντικό σχεδιασμό στρατηγικής για τη διαχείριση της ξηρασίας.
Risk analysis of ground water contamination detection networks, using stochastic modeling and decision theory
Authors: Παπαπετρίδης Κωνσταντίνος
Published: August 2021

Ο κύριος στόχος της διδακτορικής διατριβής είναι η μελέτη και η εκτίμηση ρίσκου της πιθανότητας ανίχνευσης ρύπανσης των υπόγειων νερών, η οποία δημιουργείται σε πολύ μικρό χρονικό διάστημα και προέρχεται από μια σημειακή πηγή εντός μιας περιοχής ελέγχου. Η μελέτη έγινε με τη δημιουργία ενός δισδιάστατου στοχαστικού μοντέλου μεταφοράς και διασποράς ρύπανσης υπόγειων υδάτων βασισμένο στην τεχνική Monte Carlo. Η εκτίμηση ρίσκου γίνεται μέσα στο πλαίσιο λήψης απόφασης για την αποκατάσταση της περιβαλλοντικής ζημιάς και του τρόπου που επηρεάζεται η απόδοση, με όρους πιθανότητας, ενός συστήματος πηγαδιών παρακολούθησης υπόγειας ρύπανσης από την καθυστέρηση ελέγχου της επέκτασης της ρύπανσης. Στη διατριβή διερευνήθηκε η επίδραση του υδρογεωλογικού περιβάλλοντος, της βροχόπτωσης, της συχνότητας δειγματοληψίας καθώς και της καθυστερημένης επέμβασης, μετά την επιτυχή ανίχνευση υπόγειας ρύπανσης, στην απόδοση ενός γραμμικού συστήματος πηγαδιών επιτήρησης υπόγειας ρύπανσης. Οι βασικοί στόχοι της διδακτορικής διατριβής ήταν:•Η αξιολόγηση της επίδρασης των υδρογεωλογικών χαρακτηριστικών του πεδίου (ετερογένεια, συντελεστής διασποράς), της περιοχής ελέγχου και του αριθμού των πηγών ρύπανσης στην πιθανότητα επιτυχούς ανίχνευσης υπόγειας ρύπανσης από μια γραμμική διάταξη πηγαδιών παρακολούθησης, όπου φάνηκε ότι ο κύριος παράγοντας επίδρασης στην ανίχνευση της ρύπανσης είναι η διασπορά του πεδίου.•Η αξιολόγηση της επίδρασης της συχνότητας δειγματοληψίας στην πιθανότητα επιτυχούς ανίχνευσης υπόγειας ρύπανσης, όπου ανάλογα με τη διασπορά του πεδίου πρέπει να πραγματοποιείται τουλάχιστον δύο φορές το χρόνο.•Ο προσδιορισμός της πιθανότητας ανίχνευσης υπόγειας ρύπανσης από μια γραμμική διάταξη πηγαδιών παρακολούθησης, η οποία προέρχεται από επαναλαμβανόμενα περιστατικά ρύπανσης τα οποία συσχετίζονται με την απορροή κατακρημνισμάτων, σε βάθος χρόνου 30 ετών. •Η αξιολόγηση της καθυστέρησης του ελέγχου και της αποκατάστασης της υπόγειας ρύπανσης σε σχέση με την απόδοση του δικτύου πηγαδιών παρακολούθησης, όπου δείχτηκε ότι καθυστέρηση στον έλεγχο της ρύπανσης μετά από επιτυχή ανίχνευση ισοδυναμεί με υποβάθμιση της απόδοσης των διατάξεων πηγαδιών παρακολούθησης ρύπανσης. •Η μελέτη της επίδρασης των παραπάνω παραγόντων κατά τη διαδικασία λήψεως απόφασης για τον έλεγχο και την αποκατάσταση υπόγειας ρύπανσης που προέρχεται από μια επιτηρούμενη περιοχή (ΧΥΤΑ, υπόγεια δεξαμενή, υπόγειοι αγωγοί μεταφοράς).
Ανάλυση και εφαρμογή σε πειραματικά δεδομένα της μεθόδου του διαμορφωμένου φωτορεύματος, για τον προσδιορισμό των παραμέτρων της πυκνότητας καταστάσεων ημιαγωγών, κατάλληλων για φωτοηλεκτρικές εφαρμογές
Authors: Πομόνη Μαύρα
Published: August 2021

Η διατριβή αυτή ασχολείται με την εξαγωγή επακριβών σχέσεων τουεκτός φάσης διαμορφωμένου φωτορεύματος (MPC) των ημιαγωγών, τοαποκαλούμενοYσήμα. Από τις σχέσεις αυτές μπορούμε να έχουμε μια καθαρήεσωτερική ματιά από φυσικής άποψης, όλων των διαδικασιών που σχετίζονταιμε ταMPCδεδομένα. Αποδεικνύεται ότι εκτός του ρυθμού σύλληψης τωνφορέων πλειονότητας στις εξεταζόμενες καταστάσεις σημαντικό ρόλο μπορούννα παίξουν στο σήμαYτης περιοχής ΧΣ επιπρόσθετες μεικτές συνεισφορές απότις διεργασίες επανασύνδεσης των ελεύθερων φορέων μειονότητας με τουςπαγιδευμένους φορείς μειονότητας. Αυτές οι επιπρόσθετες συνεισφορέςεμποδίζουν την εξαγωγή μιας αξιόπιστης πυκνότητας καταστάσεων (DOS),ενώ παίζουν σημαντικό ρόλο εφόσον ο συντελεστής σύλληψης των φορέωνμειονότητας των κέντρων επανασύνδεσης όπου αυτοί παγιδεύονται είναιπαραπλήσιος ή μεγαλύτερος από αυτόν των κέντρων επανασύνδεσης όπου οιφορείς πλειονότητας είναι παγιδευμένοι. Στην περίπτωση αυτή ο ρυθμόςεπανασύνδεσης είναι σχετικά υψηλός ενώ οι μεικτές συνεισφορές από τιςδιεργασίες επανασύνδεσης μπορούν να ανιχνευθούν στο πειραματικό σήμαYκαι μπορεί να προκαλέσουν μια φάση υστέρησης. Εκμεταλλευόμενοι τηνσυμπεριφορά αυτή μπορούμε να εξάγουμε πληροφορία σχετικά με τουςσυντελεστές σύλληψης των κυρίαρχων κέντρων επανασύνδεσης. Επιπλέον,μπορούμε να συμπεράνουμε πότε τα δεδομένα του διαμορφωμένουφωτορεύματος θεωρούνται κατάλληλα ώστε να εξάγουμε επακριβείς τιμές γιατιςDOSπαραμέτρους με ασφάλεια.Η ανάλυση μας εφαρμόζεται σε πειραματικά φάσματα δειγμάτωνMPCτα οποία ανήκουν σε διαφορετικές κατηγορίες ημιαγωγών. Από την ανάλυσηαυτή προέκυψαν η διαδικασία παγίδευσης – απελευθέρωσης και οι συνεισφορέςαπό τις διεργασίες επανασύνδεσης, καθώς και οι βασικές παράμετροι τηςπυκνότητας των καταστάσεων.
Εξαγορές και συγχωνεύσεις στον ευρωπαϊκό τραπεζικό κλάδο
Authors: Κυριαζόπουλος Γεώργιος
Published: August 2021

Η παρούσα διατριβή αποτελεί για πρώτη φορά μία συστηματική προσπάθεια να εξεταστούν μαζί τόσο η βραχυπρόθεσμη, όσο και η μακροπρόθεσμη αντίδραση της αγοράς στην ανακοίνωση των Ε&Σ στον τραπεζικό κλάδο, λαμβάνοντας υπόψη τη διάκριση των Ε&Σ σε εγχώριες και διασυνοριακές, αλλά και την αποδοτικότητα των εμπλεκόμενων τραπεζών για μία εκτεταμένη περίοδο που καλύπτει και τα πρώτα έτη μετά το ξέσπασμα της κρίσης. Μάλιστα, ο ρόλος της αποδοτικότητας των τραπεζών κατά την ανακοίνωση των Ε&Σ εξετάζεται για πρώτη φορά εμπειρικά αποτελώντας μία διακριτή συνεισφορά της παρούσας διατριβής στην υπάρχουσα βιβλιογραφία.Επιπλέον, η παρούσα διατριβή εξετάζει διεξοδικά για πρώτη φορά ταυτόχρονα λογιστικούς και μακροοικονομικούς παράγοντες, που επηρεάζουν θετικά και αρνητικά την αποδοτικότητα των τραπεζών από το έτος -1 έως και +5 των Ε&Σ. Επιπρόσθετα, μελετάται η μακροπρόθεσμη λειτουργική απόδοση των εμπλεκόμενων στην Ε&Σ τραπεζικών ιδρυμάτων με την ανάλυση 8 επιλεγμένων αριθμοδεικτών τόσο για το συνολικό όσο και για τα δείγματα των εγχώριων και διασυνοριακών Ε&Σ.Η παρούσα διατριβή συνδυάζει μια σειρά μεθοδολογιών όπως: α) της ανάλυσης επιχειρηματικών γεγονότων για την μελέτη της βραχυπρόθεσμης και μακροπρόθεσμης αντίδρασης της αγοράς στην ανακοίνωση των Ε&Σ, β) τη διαστρωματική παλινδρόμηση χρονολογικών σειρών για την μελέτη των παραγόντων επηρεασμού της αποδοτικότητας των εξαγοραζουσών τραπεζών στα έτη -1 έως και+5 των Ε&Σ και γ) το τεστ των ισοτήτων για τη διερεύνηση της μακροπρόθεσμης λειτουργικής συμπεριφοράς των εξαγοραζουσών τραπεζών πριν και μετά τις Ε&Σ. Τα αποτελέσματα μας για τη βραχυπρόθεσμη αντίδραση της αγοράς ευθυγραμμίσθηκαν με τις υπάρχουσες μελέτες, αλλά με το διαχωρισμό του δείγματος, σε εγχώριες και διασυνοριακές Ε&Σ, καθώς και της αποδοτικότητας σε υψηλή και χαμηλή για τις εμπλεκόμενες τράπεζες υπήρξαν σημαντικές διαφορές.Τα αποτελέσματα μας για την μακροπρόθεσμη συμπεριφορά των τιμών των μετοχών των εξαγοραζουσών τραπεζών επίσης ευθυγραμμίσθηκαν με τις γενικότερες μελέτες, αλλά υπήρξαν σημαντικές διαφορές όταν πραγματοποιήθηκε διαχωρισμός του δείγματος σε εγχώριες και διασυνοριακές Ε&Σ.Στις παλινδρομήσεις με εξαρτημένη μεταβλητή τον δείκτη ROA, παρατηρούμε πως οι μεταβλητές TLTD, LLRNPA, CAD, MR, CONS, INV και GDP ασκούν θετική επίδραση στο δείκτη ROA. Αντίθετα, οι μεταβλητές TLTA, NPATL, SIZE, CONC και INFL συσχετίζονται αρνητικά με τον δείκτη ROA. Παρόμοια συμπεριφορά παρουσιάζουν οι ίδιες ανεξάρτητες μεταβλητές στις παλινδρομήσεις με εξαρτημένη μεταβλητή τον δείκτη ROE. Η ψευδομεταβλητή M&A είναι στατιστικά σημαντική, δείχνοντας πως η επίδραση των διασυνοριακών Ε&Σ έχουν μεγαλύτερη επίδραση στην αποδοτικότητα των εξαγοραζουσών τραπεζών απ’ ότι οι εγχώριες. Τέλος από την μελέτη της μακροπρόθεσμης λειτουργικής συμπεριφοράς των αριθμοδεικτών των εξαγοραζουσών τραπεζών μετά την Ε&Σ, παρατηρείται πως οι περισσότεροι αριθμοδείκτες έδειξαν βελτίωση μετά το 3ο έτος για εγχώριες Ε&Σ και μετά το 4ο έτος για διασυνοριακές Ε&Σ, αποδεικνύοντας πως η πλήρης αφομοίωση των Ε&Σ είναι μία χρονοβόρα διαδικασία για τις εξαγοράζουσες τράπεζες.
Οι επαγγελματικές φιλοδοξίες των εφήβων
Authors: Χαδιά Άννα
Published: August 2021

Η παρούσα εργασία πραγματεύεται τη διερεύνηση των παραγόντων οι οποίοι συμβάλλουν στην επιλογή επαγγέλματος των εφήβων 15-18 ετών. Η έρευνα διενεργήθηκε σε δημόσια σχολεία της Αττικής σε δύο μέρη. Εξέτασε δημογραφικούς παράγοντες (φύλο, ηλικία, εθνική καταγωγή, ΚΟΙΕ), ενδογενείς παράγοντες (την αυτοαποτελεσματικότητα, τον αυτοκαθορισμό και την αυτονομία στην επιλογή επαγγέλματος), παράγοντες πλαισίου (όπως το γονεϊκό ύφος ανατροφής, τις πηγές πληροφόρησης για το επάγγελμα και τις αναφερόμενες από τους εφήβους επιρροές), και τα κίνητρα της επαγγελματικής επιλογής (εσωτερικά, εσωτερικευμένα ή εξωτερικά κίνητρα). Επίσης, εξέτασε τη σχολική επίδοση των μαθητών και την αυτοαξιολόγησή της και τον τύπο σχολείου φοίτησης (γενικό/ επαγγελματικό). Οι παραπάνω παράγοντες φάνηκε να επηρεάζουν την επαγγελματική επιλογή, τόσο μεμονωμένα, όσο και σε συνδυασμό μεταξύ τους. Ενδιαφέρον παρουσιάζει η στατιστικά σημαντική θετική συσχέτιση της αυτοαποτελεσματικότητας με τον αυτοκαθορισμό των εφήβων, παρ΄ όλο που οι δύο αυτές διαστάσεις αυτοαναφοράς προέρχονται από διαφορετικές σχολές σκέψης. Φάνηκε, επίσης, ότι οι έφηβοι οι οποίοι δήλωσαν περισσότερο βέβαιοι για την επιλογή του μελλοντικού τους επαγγέλματος είχαν υψηλότερο αυτοκαθορισμό, στήριζαν την επιλογή τους σε εσωτερικά κίνητρα και δήλωσαν ότι επηρεάζονται λιγότερο από την οικονομική κρίση και από εξωτερικούς- οικονομικούς παράγοντες. Επιπλέον, τα αποτελέσματα της έρευνας έδειξαν ότι οι έφηβοι των οποίων οι γονείς τους παρείχαν φροντίδα ήταν πιο πιθανό να στηριχτούν σε εσωτερικά κίνητρα για την επιλογή επαγγέλματος, ενώ, η μητρική υπερπροστασία συσχετίστηκε αρνητικά με την επιλογή επαγγέλματος που βασίζεται σε εσωτερικά κίνητρα. Ακόμη, οι έφηβοι με υπερπροστατευτικούς γονείς, έτειναν να έχουν χαμηλότερο αυτοκαθορισμό, ενώ η υπερπροστασία του πατέρα συσχετίστηκε με χαμηλότερη ακαδημαϊκή και αυτορρυθμιστική αυτοαποτελεσματικότητα. Η σχολική επίδοση συσχετίστηκε θετικά με την αυτοαξιολόγηση των εφήβων για αυτήν, με τις πεποιθήσεις αυτοαποτελεσματικότητάς τους και με τις εκπαιδευτικές και επαγγελματικές τους φιλοδοξίες.Οι έφηβοι φάνηκε να επιλέγουν περισσότερο τα επαγγέλματα που σχετίζονται στερεοτυπικά με το φύλο τους. Η επιλογή των κατηγοριών των επαγγελμάτων σχετίστηκε με προσωπικές κλίσεις, αλλά και με δημογραφικά χαρακτηριστικά. Το ΚΟΙΕ των μαθητών και το μορφωτικό επίπεδο των γονέων τους συσχετίστηκαν με τις εκπαιδευτικές και επαγγελματικές φιλοδοξίες τους, επιβεβαιώνοντας τη θεωρία της πολιτισμικής αναπαραγωγής στο σχολείο. Ο τύπος σχολείου φοίτησης (Γενικό vs Επαγγελματικό Λύκειο) και η χώρα καταγωγής φάνηκαν επίσης να αντανακλώνται στα επιλεχθέντα επαγγέλματα από τους εφήβους (και στην αντίστοιχη ταξινόμησή τους στις τυπολογικές κατηγορίες κατά Holland), δείχνοντας, και στην περίπτωση αυτή, μία χαρακτηριστική κοινωνική διαστρωμάτωση.
Xαρακτηρισμός του χόνδρου στην άρθρωση του γόνατος με μαγνητική τομογραφία σε συνδυασμό με τεχνικές ανάλυσης εικόνας
Authors: Μπούτσικου Κωνσταντίνα
Published: August 2021

Σκοπός της μελέτης Αντικείμενο της μελέτης αυτής είναι η πρώιμη διάγνωση των αλλοιώσεων του χόνδρου της άρθρωσης του γόνατος με Μαγνητική Τομογραφία(ΜΤ ) 3 TESLΑ σε συνδυασμό με τεχνικές ανάλυσης εικόνας.Η ανάγκη αυτή προέκυψε λόγω της περιορισμένης δυνατότητας να αναδειχθούν με την ΜΤ χόνδρινες αλλοιώσεις σταδίων Ι,ΙΙ, με αποτέλεσμα να μη γίνεται έγκαιρα η θεραπευτική παρέμβαση, που στόχο έχει ή να αποκαταστήσει αναστρέψιμες βλάβες ή να καθυστερήσει την εξέλιξη της ήδη υπάρχουσας εκφύλισης του χόνδρου, που οδηγεί στην οστεοαρθρίτιδα (ΟΑ) ,( ιδιαίτερα σε νέα άτομα). Με την βοήθεια του υπολογιστή θα αναλυθούν τόσο μορφολογικές παράμετροι (σχήμα, πάχος, καμπυλότητα κ.α.), όσο και χαρακτηριστικά υφής (ένταση, ομοιογένεια, αντίθεση κ.α ) του αρθρικού χόνδρου με τομές σε 3 επίπεδα (στεφανιαίο, οβελιαίο, εγκάρσιο) με ακολουθίες πυκνότητας πρωτονίων και στα τρία διαμερίσματα (έξω μηριαίου κονδύλου-έξω κνημιαίου κονδύλου, έσω μηριαίου κονδύλου-έσω κνημιαίου κονδύλου-, επιγονατίδας-μηριαίας τροχιλίας). Με την χρήση επίσης στατιστικών μεθόδων θα εντοπισθούν όλα τα παραπάνω, με αποτέλεσμα να διαχωρισθούν οι κατηγορίες των αλλοιώσεων μεταξύ τους με στατιστική σημαντικότητα Υλικό και Μέθοδοι: Στη μελέτη συμμετείχαν πενήντα τρεις νέοι ασθενείς με τραύμα σε ένα γόνατο, οι οποίοι υποβλήθηκαν σε μαγνητική τομογραφία και αρθροσκόπηση. Τα χαρακτηριστικά υφής του αρθρικού χόνδρου του γόνατος υπολογίστηκαν από τις εικόνες ΜΤ και σχηματίστηκαν δύο κατηγορίες, η μια περιελάμβανε 28 φυσιολογικά γόνατα και η άλλη 16 με παθολογικό μόνο τον χόνδρο του έσω μηριαίου κονδύλου (ΕσΜΚ) Αποτελέσματα: Βρέθηκαν χαρακτηριστικά υφής με στατιστικά σημαντικές διαφορές μεταξύ των δύο κατηγοριών μόνο στον έσω μηριαίο κόνδυλο (ΕσΜΚ) και έσω κνημιαίο κόνδυλο (ΕσΚΚ). Ο συνδυασμός τριών χαρακτηριστικών υφής στον ΕσΜΚ ή στον ΕσΚΚ προκάλεσε μεγαλύτερη διαφορά μεταξύ των κατηγοριών καθιστώντας έτσι πιο εμφανείς τις αλλαγές στην υφή του χόνδρου λόγω τραυματισμού. Ο παθολογικός χόνδρος του ΕσΜΚ βρέθηκε με περισσότερη ανομοιογένεια των τόνων του γκρι και χαμηλότερη ανισοτροπία υφής και ο χόνδρος του ΕσΚΚ αν και φυσιολογικός στην ΜΤ και αρθροσκόπηση, βρέθηκε να έχει χαμηλότερη ανισοτροπία υφής συγκρινόμενη με τον φυσιολογικό χόνδροΣυμπέρασμα: Η ανάλυση υφής θα μπορούσε να εφαρμοστεί σε επιλεγμένη ομάδα ασθενών με τραυματικές χόνδρινες κακώσεις της άρθρωσης του γόνατος, ως επικουρική μέθοδος της συμβατικής ΜΤ για να βελτιώσει την ανίχνευση των χόνδρινων αλλοιώσεων.
Οικονομία και πολιτική στην Ελλάδα του β' παγκοσμίου πολέμου (1940-1944)
Authors: Μανουσάκης Βασίλειος
Published: August 2021

Η διατριβή έχει τρεις βασικούς στόχους: α) να διερευνήσει την οικονομική εκμετάλλευση της κατεχόμενης Ελλάδας από τον Άξονα, υπολογίζοντας ταυτόχρονα – με όση ακρίβεια επιτρέπουν οι δυσκολίες της περιόδου – την «συνεισφορά» της Ελλάδας στην πολεμική προσπάθεια του Άξονα, β) να περιγράψει τις συνέπειες των κατοχικών πολιτικών στην οικονομία της χώρας καθώς και τους παράγοντες που τις επηρέασαν και γ) να μελετήσει το ζήτημα της «οικονομικής συνεργασίας» με τους κατακτητές, αναζητώντας τις αιτίες και την έκταση του φαινομένου, αλλά και τα κέρδη όσων επέλεξαν ή αναγκάστηκαν για διάφορους λόγους να προβούν σε εκτεταμένες οικονομικές δοσοληψίες μαζί τους. Στο πρώτο μέρος της διατριβής παρουσιάζεται η θέση της Ελλάδας στη «Νέα Ευρώπη» και εξετάζονται οι πολιτικές εκμετάλλευσης της χώρας (έξοδα κατοχής, παραγγελίες, εργατικά ζητήματα κλπ) και το φαινόμενο της οικονομικής συνεργασίας. Καταβάλλεται επίσης προσπάθεια να υπολογιστούν – για πρώτη φορά – με σχετική ακρίβεια τόσο οι συνέπειες της κατοχής στο ελληνικό ΑΕΠ όσο και το ποσοστό του μειωμένου κατοχικού ΑΕΠ που κατέληξε στα χέρια των κατακτητών και των εγχώριων συνεργατών τους. Το δεύτερο μέρος εστιάζεται σε κάποια συγκεκριμένα προγράμματα πολεμικής παραγωγής για το γερμανικό πολεμικό ναυτικό και την γερμανική αεροπορία, καθώς και στις ελληνικές επιχειρήσεις που τα ανέλαβαν (ΕΕΠΚ, ΚΕΑ, ΕΕΕΣ, κρατικά και ιδιωτικά ναυπηγεία, εργολάβοι, επιχειρήσεις ανέλκυσης και διάλυσης ναυαγίων). Τα συμπεράσματα που προκύπτουν από την έρευνα είναι πως οι πολιτικές των Γερμανών (που είχαν και τον πρώτο λόγο σε ό, τι αφορά τα οικονομικά ζητήματα) επηρεάζονταν σε μεγάλο βαθμό από τις βραχυπρόθεσμες στρατιωτικές ανάγκες, ενώ οι υπερβολικές απαιτήσεις τους και οι μεγάλες ελλείψεις (κυρίως σε καύσιμα) οδήγησαν σε μεγάλα οικονομικά προβλήματα και πτώση της παραγωγής, αν και η πτώση αυτή ήταν μικρότερη από όσο ήθελαν οι κυρίαρχες ελληνικές αφηγήσεις επί δεκαετίες. Παρά την μειωμένη παραγωγή και την έκρηξη της παραοικονομίας, ο Άξονας κατάφερε τελικά να λάβει αγαθά και υπηρεσίες που αντιστοιχούσαν περίπου στο ½ του κατοχικού ΑΕΠ (συμπεριλαμβανομένων και των αμοιβών εργατών και επιχειρηματιών), συμβάλλοντας έτσι σημαντικά στην μεγάλης έκτασης αναδιανομή του πλούτου που χαρακτήρισε τη δεκαετία του 1940.
Development of hybrid models of teenager's travel behavior to school and to after-school activities
Authors: Καμαργιάννη Μαρία
Published: August 2021

Στόχος της συγκεκριμένης διατριβής είναι να διερευνήσει και να ποσοτικοποιήσει τους παράγοντες που επηρεάζουν τη μεταφορική συμπεριφορά των εφήβων (12 έως 18 ετών). Αρχικά αναλύονται οι δραστηριότητές τους, η χρήση χρόνου κατά τις σχολικές ημέρες και το σαββατοκύριακο και τα μεταφορικά μέσα που χρησιμοποιούν, προκειμένου να εντοπιστούν οι ανάγκες μετακίνησείς τους. Καθώς οι έφηβοι αφιερώνουν αρκετό χρόνο στις σελίδες κοινωνικής δικτύωσης (ΣΚΔ), αναλύονται περαιτέρω οι λόγοι που τις χρησιμοποιούν, οι δραστηριότητες που εκτελούν μέσω αυτών και το πως η χρήση ΣΚΔ επηρεάζει τον αριθμό των μετακινήσεών που πραγματοποιούν για κοινωνικούς σκοπούς. Στη συνέχεια διερευνάται το πως το κοινωνικό περιβάλλον επηρεάζει τη λήψη απόφασης και παρουσιάζεται ένα μεθοδολογικό πλαίσιο που ενσωματώνει την επιρροή του κοινωνικού περιβάλλοντος στα υβριδικά πρότυπα επιλογής. Η μεθοδολογία χρησιμοποιείται για να ποσοτικοποιηθεί το πώς η μεταφορική συμπεριφορά των γονέων επηρεάζει τις αντιλήψεις των εφήβων για την ενεργητική μετακίνηση (περπάτημα, ποδήλατο) και την επιλογή μέσου μεταφοράς για τη μετακίνησή τους στο σχολείο. Επίσης, η διατριβή διερευνά το πως οι έφηβοι αντιλαμβάνοται τα χαρακτηριστικά του περιβάλλοντα χώρου και πώς κάποια από αυτά λειτουργούν ως εμπόδια για την επιλογή ενεργητικής μετακίνησης. Με τη χρήση γεωγραφικών συστημάτων πληροφόρησης κωδικοποιούνται τα χαρακτηριστικά του περιβάλλοντα χώρου της διαδρομής των μαθητών από το σπίτι τους στο σχολείο και στη συνέχεια μελετάται το πώς αυτά τα χαρακτηριστικά επηρεάζουν την αντίληψη των μαθητών για τον περιβάλλοντα χώρο και την επιλογή μέσου μεταφοράς για το σχολείο. Συγκεκριμένα αναπτύσονται υβριδικά πρότυπα επιλογής με λανθάνουσες μεταβλητές για μία αστική, μία επαρχιακή και μία νησιωτική περιοχή προκειμένου να εντοπιστούν οι ομοιώτητες και οι διαφορές για την επιλογή μέσου μεταφοράς σε διάφορα αστικά περιβάλλοντα. Για τις αναλύσεις και την εκτίμηση των προτύπων χρησιμοποιούνται δεδομένα τα οποία συλλέχθηκαν απευθείας από εφήβους. Η έρευνα πραγματοποιήθηκε στην Ελλάδα και στην Κύπρο. Το δείγμα από την Ελλάδα αποτελείται από 3.293 εφήβους, ενώ της Κύπρου από 10.093 (21% του εφηβικού πληθυσμού της χώρας). Τέλος, τα αποτελέσματα της έρευνας προσφέρουν κατευθυντήριες γραμμές για τη διαμόρφωση στοχευμένων πολιτικών και εκστρατειών που ως στόχο έχουν την προώθηση της ενεργητικής μετακίνησης και την αύξηση της περιβαλοντολογικής ευαισθησίας των εφήβων, συμπεριφορές οι οποίες μπορούν να διατηρηθούν και κατά την ενήλικη ζωή τους.